runetrust/blame-folketinget-dk huggingface dataset:
Ellen Trane Nørby (V), 2011-10-06:
Venstre skabte sådan set en reformalliance i foråret sammen med De Konservative, sammen med Dansk Folkeparti og sammen med De Radikale, som trækker ind over midten i dansk politik.
Det var jo netop et bredt samarbejde, hvor vi da var kede af, at SF og S ikke ønskede at bidrage til det brede samarbejde, der lå i at skabe en ansvarlig økonomisk kurs for Danmark, og som lå i at skabe reformer, som også gav mulighed for, at vi kunne investere i vores fælles velfærdssamfund.
Tiderne har ændret sig, vælgerne har sammensat Folketinget på en anden måde, og derfor er det da klart, at der er andre ting.
Der er nogle ting, der i dag ikke kan lade sig gøre, som tidligere kunne lade sig gøre, og nogle ting, der i dag kan lade sig gøre, som ikke tidligere kunne lade sig gøre – selvfølgelig er der det.
Men når den nuværende statsminister før valgkampen talte om, at der skulle en ny ærlighed ind i politik, at politikere kun skulle udstede de løfter, som de kunne holde, så synes jeg jo, at det står i skærende kontrast til det, vi oplever med det regeringsgrundlag, som den røde regering har lagt frem, hvor det jo er det ene løftebrud efter det andet.
Det er jo sådan set det, der er det vigtige spørgsmål, nemlig om befolkningen kan have tillid til, at politikerne også kæmper for deres mærkesager og står ved dem efter et valg.
Sofie Carsten Nielsen (RV), 2011-10-06:
Venstres ordfører sagde i sit indlæg og har gentaget adskillige gange siden, at Venstre gav løfter før valgkampen, under valgkampen og efter valgkampen, og det lyder for mig som abstinenser fra kontraktpolitikken.
Er Venstres ordfører ikke klar over, at vælgerne har lagt kontraktpolitikken bag sig nu, at vælgerne vil have partier, der samarbejder bredt, og at blokpolitikken er død efter den 15. september?
Ellen Trane Nørby (V), 2011-10-06:
Som jeg egentlig forsøgte at sige i mit første svar til ordføreren, har jeg sådan set ikke stået heroppe og været sur.
Jeg har sådan set stået heroppe og glædet mig over, at den nye røde regering og ikke mindst SF og Socialdemokraterne på en række områder er blevet klogere, og at alt det, de gik til valg imod – vores efterlønsreform, vores tilbagetrækningsreform og vores dagpengereform – nu fremgår som de største reformer i regeringsprogrammet.
Jeg kan bare garantere, at det er klart, at det, Venstre gik til valg på, og det, vi lovede danskerne at vi ville gennemføre i opposition, holder vi også over for danskerne efterfølgende.
Det står jo i skærende kontrast til den nye regering og det parti, som hr. Holger K. Nielsen tilhører, hvor man gik til valg på at indføre en millionærskat, og så endte danskerne med at få topskattelettelser.
Holger K. Nielsen (SF), 2011-10-06:
Det var jo ikke det, som jeg faktisk spurgte fru Ellen Trane Nørby om.
Sådan lidt mere principielt tror jeg egentlig at det for mange liberale – og jeg ved, at fru Ellen Trane Nørby er en bekendende liberal og også en bekendende europæer – da må have været forfærdeligt at skulle lægge navn til alt det, som Dansk Folkeparti har kørt rundt med.
Det må have været ganske, ganske forfærdeligt.
Nu har man mulighed for at blive fri for det, og det er ikke Venstres egen fortjeneste, det er vores fortjeneste.
Det er os, der befrier Venstre for den klamme nationalkonservative hånd, som Dansk Folkeparti har lagt på Venstre.
Jeg ved godt, at taknemlighed ikke er noget, man kender meget til i politik, men kunne vi alligevel ikke for den ene gangs skyld få en lille tak?
Ellen Trane Nørby (V), 2011-10-06:
Jeg brugte rigtig meget af min tale på at glæde mig over, at SF og S har ændret holdning, når det drejer sig om tilbagetrækningsreformen, efterlønsreformen, dagpengereformen, og det glæder mig rigtig meget, at man tager de fingeraftryk med og bruger dem til de største reformer i det røde regeringsprogram, der ligger nu.
Hvis ordføreren for Enhedslisten havde hørt efter under min tale, ville hun have hørt, at ordet topform indgik som en betegnelse for dansk økonomi, dengang finanskrisen ramte i 2008.
På det tidspunkt havde Danmark et nettotilgodehavende i udlandet på 92 mia. kr., mens andre europæiske lande havde store gældskriser og allerede på det tidspunkt slæbte rundt på en gæld.
Danmark havde overskud, for vi havde ført en ansvarlig økonomisk politik, og mens andre partier råbte på, at man skulle bruge penge, så høvlede vi af på gælden.
Og den sunde økonomi i 2008 gjorde, at vi har kunnet føre en offensiv politik under hele finanskrisen, og det har gjort, at selv om arbejdsløsheden er steget i Danmark, er den steget mindre, end hvad man kunne have frygtet.
Jeg er sådan set rigtig glad for, at Danmark stod så godt rystet økonomisk, at vi kunne afbøde nogle af de negative følgevirkninger, som vi kan se finanskrisen har haft i andre lande.
Jeg tror sådan set også, at danskerne er rigtig glade for, at vi havde det overskud til at kunne sikre arbejdspladser i Danmark og til at tage initiativer med vækstpakker, med bankpakker, som sikrede dansk økonomi.
Holger K. Nielsen (SF), 2011-10-06:
Jeg vil godt fortsætte ad det her spor, for midt i Venstres mismod synes jeg da at man skulle være glad for, at vi fjerner aftalen om grænsekontrollen.
For Venstres ordfører må da medgive, at det var en pinagtig affære her i foråret.
I resten af Europa fik man en bekræftelse af Danmarks lukkethed.
Tyske politikere var ganske ophidsede over det, og det gav jo et svar fra dansk side.
Fru Pia Kjærsgaard kom i verbalt klammeri med først den tyske viceudenrigsminister og senere den tyske ambassadør, og den antityske stemning blev simpelt hen kørt op her i Danmark på en måde, som da ikke kan være i Venstres interesse.
Det var lige før, man følte sig hensat til tiden før 1864.
Vi har befriet Venstre for Dansk Folkepartis klamme hånd i forbindelse med de her spørgsmål.
Det burde vi da have tak for.
Burde vi ikke?
Ellen Trane Nørby (V), 2011-10-06:
Det ønsker vi ikke at bidrage til i Venstre.
Til gengæld vil vi meget gerne være med til at samarbejde om de reformer, som skaber mere vækst, som skaber mere frihed, som skaber mere udvikling i det danske samfund.
Vi havde inden valget lagt en SU-reform frem, vi havde inden valget lagt en folkeskolereform frem, vi havde inden valget lagt en førtidspensionsreform, en fleksjobreform og en række andre reformer frem, som vi sådan set håbede på at vi i et bredt samarbejde kunne skabe nye flertal omkring.
Og når der er mere end 60 forlig, som rækker hen over midten i dansk politik, og som stadig væk gælder, er det jo, fordi VK-regeringen i størstedelen af sin politik har arbejdet med brede samarbejder.
Derfor vil vi selvfølgelig også gå konstruktivt og konsekvent til den nye rolle, vi får som oppositionsparti, men det er da klart, at vi ikke kommer til at medvirke til at gøre det sådan, at det ikke kan betale sig at arbejde i Danmark.
Rasmus Prehn (S), 2011-10-06:
Jeg taler om muligheden for at afskaffe kontanthjælpsloftet, 450-timers-reglen og starthjælpen, hvad Venstres ordfører jo brugte taletiden på at sige at man altså ikke vil være med til.
Man startede med at glæde sig over, at der var et reformflertal, og at vi nu kunne gøre noget hen over midten, men når vi så rækker hånden ud til samarbejde og siger, at vi skal sikre, at vi kan hjælpe de børn, der lever i fattigdom, er det alligevel, som om Venstre støber sig selv fast i blokpolitisk beton.
Ellen Trane Nørby (V), 2011-10-06:
Hvis hr. Rasmus Prehn mener, at tilbagetrækningsreformen og efterlønsreformen er fattigdomsskabende reformer, tror jeg, at hr. Rasmus Prehn skal tale med sin statsminister om, hvordan det kan være, at det er nogle af de reformer, som indgår som de største reformer i den nye, røde regerings regeringsgrundlag.
Rasmus Prehn (S), 2011-10-06:
Venstres fru Ellen Trane Nørby startede meget glad og engageret med at tale om det nye reformflertal.
Og så er det, som om resten af debatten har handlet om alt det, som Venstre ikke vil være med til.
Skyldes det, at Venstre måske bruger et lidt smalt reformbegreb, hvor reformer kun er noget, hvor man reducerer velfærden, fastholder børn i fattigdom, ikke sikrer praktikpladser osv?
Er problemet for Venstre, at man har en meget smal opfattelse af, hvad en reform er?
Hvorfor er det, at Venstre ikke vil være med til en reform, der kan sikre nye arbejdspladser, en reform, der kan sikre praktikpladser til unge, en reform, der kan sikre, at børn kommer ud af fattigdommen?
Kunne det ikke være noget at bruge et nyt reformflertal på, nemlig at samarbejde hen over midten og lave god politik på de her områder?
Ellen Trane Nørby (V), 2011-10-06:
Det, Socialdemokraterne og SF hidtil har villet, er at sige til unge, der måske uddanner sig inden for en retning, hvor der ikke er behov for arbejdskraft: Fortsæt I bare med jeres uddannelse, for vi skal nok garantere, at I kan få en praktikplads, om ikke andet en skolepraktikplads; til gengæld kan I ikke være sikre på at få et arbejde den dag, I er færdige.
Det, vi til gengæld har gjort, er, at vi i den periode, hvor vi kunne se, at økonomien i Danmark gjorde, at der var mange virksomheder, der ikke tog lærlinge, indførte en skolepraktikgaranti, vi indførte skolepraktikpladser, vi indførte et forslag om at sikre, at flere virksomheder kunne deles om en lærling.
Vi tog en række initiativer, som jo netop har gjort, at antallet af praktikpladsaftaler, der bliver indgået i år, er større end tidligere, og det glæder mig da, at vi igen begynder at se en vækst i antallet af praktikpladser.
Vi nåede jo ikke til vejs ende, og det var jo også derfor, at vi i vores vækstpakke fra august måned kom med nogle ekstra forslag til, hvordan vi kan skabe flere praktikpladser i Danmark.
Men svaret til de unge, der mangler en praktikplads, er jo ikke kun at give dem en praktikplads.
Det er jo også at sørge for, at de bliver uddannet på områder, hvor der er behov for dem, den dag de er færdige med deres uddannelse.
Ellers uddanner vi jo folk til arbejdsløshed, og det tror jeg er en politik som vi vil lade SF have.
Vi synes, det er vigtigere, at vi sikrer, at folk også bliver uddannet til et arbejde.
Eigil Andersen (SF), 2011-10-06:
Det er jo udmærket, at der er taget nogle initiativer.
Men sandheden er jo, at de ikke i tilstrækkelig grad hjælper.
Jeg tror da, at der er mange unge i Danmark, som er meget skuffede over det her svar fra Venstres ordfører, fordi de netop står i den situation, at de er gået i gang med en uddannelse, men bliver stoppet.
For dem kan det altså ikke betale sig at gøre en indsats.
Det er jo et meget nedslående budskab.
Hvis ordføreren tror så meget på sin egen politik og på, at den fører til så meget godt, som det her bliver påstået – jeg mener ikke, at det er tilstrækkeligt – skulle der jo ikke være noget problem i at give en garanti.
For den enkelte unge er det jo afgørende, at vedkommende har en sikkerhed for, at han eller hun ikke bliver stoppet på grund af manglende praktikplads.
Derfor bliver jeg nødt til at gentage mit spørgsmål: Vil Venstre give unge i Danmark den hjælp ved at være med til at indføre en praktikpladsgaranti i erhvervsuddannelserne?
Ellen Trane Nørby (V), 2011-10-06:
Venstre har sammen med Dansk Folkeparti, De Konservative, Det Radikale Venstre og sågar også Socialdemokraterne taget et meget stort initiativ på praktikpladsområdet, hvor vi afsatte 2,4 mia. kr. til at skabe 8.900 ekstra praktikpladser.
Derudover fremlagde vi i august måned en fuldt finansieret vækstpakke, hvor vi gik ud og sagde til de små virksomheder, som ellers ikke har mulighed for at tage en lærling
: Ved I hvad, vi lader skolerne tage sig af alt med papirerne; I skal ikke være forpligtet til selv at have en lærling, men kan dele det mellem to virksomheder eller tre virksomheder; vi skal nok stå for koordineringen.
Derudover foreslog vi i vores vækstpakke, at der skulle indføres en uddannelsesklausul for de store virksomheder, hvor de i forbindelse med f.eks. en bro over Femern Bælt eller andre store offentlige byggerier også skal være forpligtet til at tage ekstra lærlinge.
Alle de initiativer har vi taget for at sikre, at der bliver skabt praktikpladser i Danmark, og derfor håber jeg da på, at den nye røde regering vil fortsætte nogle af de gode takter, som VK-regeringen er startet på, og tage nogle af de forslag, som ligger i vores vækstpakke fra august måned, med, for det vil da være gavnligt i forhold til at skabe flere praktikpladser i Danmark.
Eigil Andersen (SF), 2011-10-06:
Den nye regering vil indføre en uddannelsesgaranti, herunder en praktikpladsgaranti.
Hvorfor har de borgerlige svigtet de unge i Danmark?
Ordføreren siger jo, at det skal kunne betale sig at arbejde, at det skal kunne betale sig at gøre en indsats.
De unge, som tager en erhvervsuddannelse på de tekniske skoler, har jo gjort en indsats, og de har udvist et initiativ, men de bliver alligevel stoppet, fordi der mangler praktikpladser.
Det er altså i modstrid med Venstres politik.
Vil Venstre være med til sammen med den nye regering at indføre en praktikpladsgaranti?
Ellen Trane Nørby (V), 2011-10-06:
Det har vi alt sammen haft råd til, fordi vi har ført en ansvarlig økonomisk politik, hvor renten holdes i ro, hvor der er tiltro til, at der er styr på økonomien.
Det er forudsætningen for, at vi kan skabe arbejdspladser til de danskere, som gerne vil ind på arbejdsmarkedet.
Men når man som den nye røde regering foreslår at afskaffe kontanthjælpsloftet, fratager man jo folk det økonomiske incitament til at få et arbejde, og så skubber man jo nogle af de mennesker, som har sværest ved at få fodfæste på det danske arbejdsmarked, længere væk fra arbejdsmarkedet.
Man siger nemlig til dem: Hvis det økonomisk skal kunne betale sig for jeres familie, at den ene af jer går ud og får et arbejde, skal I ud og tjene mere end 30.000 kr. om måneden.
Dermed ødelægger man jo deres mulighed for, at de kan komme ind på en arbejdsplads og få nogle kollegaer.
Det incitament mener vi i Venstre er vigtigt, for det skal altid kunne betale sig at arbejde; det skal altid kunne betale sig at gøre en ekstra indsats.
Johanne Schmidt-Nielsen (EL), 2011-10-06:
Jeg er da rigtig glad for, at vi lige fik slået fast, at Venstre ikke mener, at den borgerlige regering afleverer et land i topform.
Venstre bliver nemlig ved med at tale om de her incitamenter og bliver ved med at tale om, at man skal motivere de arbejdsløse, så jeg kunne så godt tænke mig at høre et svar på det spørgsmål.
Fastholder Venstre virkelig, at det er de lediges skyld, at der mangler arbejdspladser i Danmark, eller kunne man forestille sig, at de partier, som har haft magten i de sidste 10 år i det her land, kunne have en del af ansvaret?
Ellen Trane Nørby (V), 2011-10-06:
Det, der har været vigtigt for Venstre, er, at vi har en toldkontrol, som sikrer, at der ikke sker det, som jo var ved at ske, nemlig at Danmark blev indsmuglingshavn for bl.a. narkotiske stoffer og andre illegale varer.
Det er jo det, der har været vores fokus hele vejen igennem.
Men de aftaler og de løfter, Venstre har givet før valgkampen og under valgkampen, står vi også ved efter valgkampen, og det er jo sådan set der, hvor vi adskiller os markant fra Socialdemokraterne, altså det parti, som hr. Benny Engelbrecht tilhører, nemlig ved at vi ikke går rundt og lover en lang række ting for så efterfølgende at svigte danskernes tillid og begå det ene løftebrud efter det andet.
Benny Engelbrecht (S), 2011-10-06:
Jeg må indrømme, at jeg ikke tolker de udtalelser, der kom fra hr. Lars Løkke Rasmussen i tirsdags, på samme måde, som Venstres ordfører gør.
Jeg synes heller ikke, at jeg får et præcist svar på mit spørgsmål, så derfor vil jeg gerne prøve at uddybe det yderligere.
Jeg kan i hvert fald forstå, at Dansk Folkeparti også har været kritiske over for dette.
Camilla Hersom (RV), 2011-10-06:
Det glæder mig, at det bliver sagt, at man vil samarbejde, og at man vil gå ind i en dialog om de her ting, for som jeg læser regeringsgrundlaget, er der faktisk rigtig mange fremstrakte hænder i det.
Jeg tror også, at det, man vil finde ud af, er, at intet af det her kan gennemføres, medmindre der er enighed på tværs af salen.
Så jeg håber meget på et konstruktivt samarbejde fremover.
Ellen Trane Nørby (V), 2011-10-06:
I Venstre vil vi arbejde konstruktivt og konsekvent for alle de initiativer, hvor vi i fællesskab kan skabe reformer, som gør det bedre at være dansker, som gør det bedre at have en dansk virksomhed, og som i det hele taget skaber vækst og udvikling i vores samfund.
Men når der i det regeringsprogram, der er lagt frem, er for 5 mia. kr. ekstra skatter og afgifter, som skal væltes over på det danske erhvervsliv, når der er for 2 mia. kr. erhvervsstøtteordninger, som vi ikke ved hvor forsvinder hen, når der står så mange ubesvarede spørgsmål hen i det uvisse, og når de vækstinitiativer, som statsministeren lovede før valget – straksafskrivning og andre ting – ikke længere fremgår af regeringsgrundlaget, må vi jo også finde ud af, om vi overhovedet kan stole på den nye røde regering, når det kommer til at lave aftaler, eller om man vil løbe fra aftalerne på samme måde, som man er løbet fra de løfter, man gav til danskerne.
Men vi vil selvfølgelig samarbejde konstruktivt og konsekvent, også om de reformer, der er vigtige for Danmark i årene fremover.
Camilla Hersom (RV), 2011-10-06:
Jeg vil gerne starte med at kvittere for ordførerens, fru Ellen Trane Nørbys, tale.
Det synes jeg faktisk også at vi skal kvittere for over for danskerne.
Den brede befolkning ved godt, at vi ikke bare står i svære tider, men også står over for svære tider, så der er ingen vej uden om reformer, og det lyder jo, som om vi kan samles om det her i salen.
Jeg er også rigtig glad for, at det klart bliver sagt, at man selvfølgelig vil være med til at gennemføre de reformer, man planlagde inden valget.
Men mine spørgsmål er: Hvad med de reformer, der er nødvendige fremover?
Hvad med reformerne på arbejdsmarkedet?
Hvad med reformerne af skattepolitikken?
Kan vi også se Venstre arbejde konstruktivt for dem?
Ellen Trane Nørby (V), 2011-10-06:
Jeg synes da, det er ærgerligt, at hr. John Dyrby Paulsen fortsætter valgkampsretorikken og ikke vil forholde sig til, hvad der egentlig er fakta.
VK-regeringen fremlagde i foråret en fuldt finansieret vækstpakke.
Vi tog initiativ til bl.a. at skabe en boligjobordning, som sætter gang i beskæftigelsen i håndværksvirksomhederne, som sikrer, at trængte familier bedre kan få familieliv og arbejdsliv til at hænge sammen.
Det er et vækstinitiativ, som den røde regering ruller tilbage.
Vi skabte også en boligpakke, der skulle være med til at skubbe gang i det tilfrosne boligmarked, og som jeg nu kan forstå at den nye statsminister render fra.
I Venstre vil vi gerne være med til at skabe vækst og udvikling.
Det er også den opgave i opposition, vi konstruktivt og konsekvent vil gå til, og jeg synes, det ville klæde den nye røde regering, hvis man også ansvarligt gik ind i en dialog om alle de initiativer, som man nu ruller tilbage på vækstområdet, om alle de løfter, som man gav inden valgkampen, og som man nu ikke vil indfri.
For det er jo netop det, der er med til at gøre, at der kommer flere afgifter for erhvervslivet i Danmark, og det er i hvert fald ikke fremmende for væksten.
John Dyrby Paulsen (S), 2011-10-06:
Det virker jo lidt besynderligt, at Venstre kan sidde og sige, at nu skal vi have orden i økonomien, før vi går i gang med at skabe vækst.
Hvis man ser på statsregnskabet for 2009, kan man se, at der var underskud.
I 2010 var der underskud, i 2011 var der underskud, og i 2012 bliver der et ret stort underskud.
Lægger man det sammen, får man langt over 200 mia. kr.
Så skal jeg forstå svaret sådan, at man i Venstre først vil være med til at skabe vækst, når der ligesom er kommet orden på det?
Det er vi i fuld gang med.
Jeg vil bare sige til Venstre, at vi ikke kan vente med at skabe nye job, nye arbejdspladser, i det her land, til vi har ryddet op efter Venstres gigantiske underskud det sidste par år.
Så kunne ordføreren da ikke anerkende, at det, der er opgaven nu, er at skabe job, at skabe arbejdspladser, i det her land, og kunne ordføreren for søren da ikke åbne op for, at Venstre også, som en del af det her brede nye samarbejde over midten, vil være med til konstruktivt at gå ind i det arbejde?
Ellen Trane Nørby (V), 2011-10-06:
Jeg tror, at jeg for god ordens skyld skal starte med at sige, at det forslag til vedtagelse, som jeg læste op, er 143 ord langt, hvilket er inden for de formkrav på 150 ord, der er, så det håber jeg at formanden vil acceptere.
Hvad angår spørgerens spørgsmål om vækst, er det netop noget af det, som jeg var fremme med i min tale, og det er også noget af det, som Venstre er gået meget op i.
Forudsætningen for, at vi kan skabe vækst og udvikling i Danmark, er, at vi har orden i økonomien.
Og orden i økonomien skaber vi kun ved at gennemføre ansvarlige reformer.
Det er da også derfor, det glæder mig, at SF og S er blevet klogere på det område og nu har tilsluttet sig den stærke reformalliance, som vi skabte hen over midten af dansk politik i foråret.
John Dyrby Paulsen (S), 2011-10-06:
Jeg vil godt starte med at kvittere for en udtalt vilje til i hvert fald en eller anden form for samarbejde, og så må vi jo se, om det holder, når det nu kommer til realiteterne.
Jeg synes, det er underligt, når vi nu har haft en lang valgkamp og et af hovedproblemerne for Danmark er, at vi har tabt næsten 200.000 arbejdspladser, altså 200.000 job i løbet af det sidste par år, at der stort set ikke var et eneste ord om det i ordførertalen.
Det er langt, langt det største problem; det har betydet en stærkt forøget ungdomsarbejdsløshed, det har betydet, at langt flere er kommet på kontanthjælp, og det har betydet langt, langt flere ubehagelige og uheldige skæbner, end Venstre i virkeligheden vil stå ved.
Og så var der ikke et ord om, hvordan Venstre vil være med til at skabe arbejdspladser, hvordan Venstre vil være med til at sikre, at de job, der nu er tabt, kommer igen.
Der var en lang række af udtalelser om, at så vil man ikke gøre dét, og så vil man ikke gøre dét, og at man har gjort alt muligt med hensyn til økonomien, men sandheden er, at lakmusprøven er, om vi skaber job og arbejde i det her land, eller vi ikke gør.
Så kunne ordføreren ikke have den godhed lige at åbne lidt op for, hvad Venstre tænker i den sammenhæng?
Jesper Petersen (SF), 2011-10-06:
Jeg synes, at det er sådan lidt sjovt at skulle høre på, at nogen har beholdt valgkampsretorikken, og at statsministeren og udenrigsministeren skulle gå rundt i joggingtøj.
Jeg synes tværtimod, at det, der lugter af valgkampsretorik og måske sådan lidt småsur bitterhed, er den tale, vi får i dag, og de svar, der kommer her.
Det kan selvfølgelig være surt at miste regeringsmagten, men alligevel: Altså, lad os nu komme videre, lad os nu få lavet nogle løsninger.
Tværtimod synes jeg, at det, vi overtager, er et gabende hul i statskassen; det er unge, der ikke kan få praktikpladser; det er, at vi har tabt vores plads som grøn vindernation; at kræftbehandlingen ikke fungerer; at uligheden er eksploderet.
Og der må man jo sige, at vi er glade for at kunne tage handsken op og løse nogle af alle de problemer.
Men at det ligefrem er et land i topform, og at alt bare er, som det skal være, synes jeg simpelthen ikke er et passende billede.
Det her bliver svært.
Lige nu og her synes jeg det må handle om at skabe job, og jeg synes, det er afgørende for os at få testet, om oppositionen nu vil være med til at lave en aftale om at fremrykke offentlige investeringer og få skabt job til de titusindvis af danskere, som vi kunne hjælpe i arbejde, hvis der ellers havde været den vilje til det tidligere, som der vil blive nu.